**Vadlīnijas priekšlikumu izstrādei**

**Jauniešu Saeimas deklarāciju projektiem**

1. Jauniešu Saeimas deputāta kandidāts (turpmāk – Kandidāts) Jauniešu Saeimas mājaslapā norāda ideju un iekļauj tās aprakstu, kā arī var izstrādāt un iesniegt savu priekšlikumu deklarācijas projektam.
2. Katrs Kandidāts var iesniegt tikai vienu priekšlikumu tikai vienam deklarācijas projektam.
3. Kandidāts aicināts izstrādāt savu priekšlikumu tā, ka tas:
   1. atbilstu deklarācijas saturam un būtu saistīts ar attiecīgo nozari;
   2. saturiski nebūtu pretrunā ar Kandidāta paša izvirzīto ideju un tās aprakstu;
   3. atbilstu latviešu valodas gramatikas un stilistikas prasībām;
   4. stilistiski iekļautos deklarācijas tekstā (ja vien netiek piedāvāts izteikt visu deklarāciju vai tās tekstu jaunā redakcijā);
   5. tiktu iesniegts, izmantojot vienu no šo vadlīniju 6. punktā minētajām juridiskajām tehnikām, ja vien tas iespējams.
4. Ja Jauniešu Saeimas projektā iesaistīto komisiju konsultanti atzīst, ka šo vadlīniju 3. punkta prasības nav ievērotas, tie savu iespēju robežās priekšlikumu precizē, lai tas atbilstu visām šīm prasībām, bet tikai tādā gadījumā, ja priekšlikums, ievērojot attiecīgo ideju un tās aprakstu, vispār ir saprotams. Ja atbildīgo komisiju konsultanti atzīst, ka priekšlikumu precizēt atbilstoši šo vadlīniju 3. punktam nav iespējams, tas netiek iekļauts deklarācijas projekta tabulā otrajam – galīgajam – lasījumam.
5. Šo vadlīniju 4. punktā minētā deklarācijas projekta tabula otrajam – galīgajam – lasījumam ir dokuments, kurā ietverta deklarācijas projekta sākotnējā redakcija un Kandidātu – Jauniešu Saeimā iekļuvušo jauniešu – iesniegtie priekšlikumi. Tabula tiek izskatīta attiecīgās Jauniešu Saeimas komisijas sēdē un vēlāk Jauniešu Saeimas sēdē, kurā deklarācijas projekts tiek pieņemts otrajā – galīgajā – lasījumā.
6. Deklarācijas piemērs un vēlamās priekšlikumu noformēšanas tehnikas piemēri:

*DEKLARĀCIJA*

*par ziediem*

*Jauniešu Saeima* ***nolemj****, ka:*

*1)   lilijas ir skaistas, tomēr ne visskaistākās puķes;*

*2)   jāpieņem grozījumi, kas paredz, ka rozes ir skaistākas par lilijām;*

*3) nepieciešams attīstīt rožu audzēšanu;*

*4) jānodrošina ne tikai rožu, bet arī citu puķu audzēšana.*

Tehnikas:

**1) papildināt deklarācijas punktu ar vārdu/vārdiem**

*Piemērs:*

*Papildināt 1. punktu pēc vārda “lilijas” ar vārdiem “un narcises”.*

**2) papildināt deklarāciju (sākumā vai vidusdaļā) ar jaunu punktu/secīgiem jauniem punktiem**

*Piemērs:*

*Papildināt deklarāciju ar jaunu 2. un 3. punktu, attiecīgi mainot turpmāko punktu numerāciju, šādā redakcijā:*

*“2) ceriņi, kas nav puķes, arī ir skaisti;*

*3) latvāņi ir kaitīga augu suga;”.*

**3) papildināt deklarāciju (beigās) ar jaunu punktu/secīgiem jauniem punktiem**

*Piemērs:*

*Papildināt deklarāciju ar 5. un 6. punktu šādā redakcijā:*

*“5) magones ir sarkanas;*

*6) pīpenes (margrietiņas) ir kurvjziežu dzimtas lakstaugi, kuru skaistums arī nav novērtēts.”*

**4) aizstāt deklarācijas punktā vārdu/vārdus ar citu vārdu/citiem vārdiem**

*Piemērs:*

*Aizstāt 3. punktā vārdu “rožu” ar vārdu “dadžu”.*

**5) izteikt deklarācijas punktu/secīgus punktus jaunā redakcijā**

*Piemērs:*

*Izteikt 4. punktu šādā redakcijā:*

*“4) jānodrošina visu puķu audzēšana.”*

**6) izslēgt deklarācijas punktā vārdu/secīgus vārdus**

*Piemērs:*

*Izslēgt 1. punktā vārdus “skaistas, tomēr ne”.*

**7) izslēgt deklarācijas punktu/secīgus punktus**

*Piemērs:*

*Izslēgt 2. un 3. punktu.*

**8) izteikt deklarāciju/deklarācijas nosaukumu/deklarācijas tekstu jaunā redakcijā**

Ir iespējams:

a) priekšlikums izteikt visu deklarāciju (gan tās nosaukumu, gan tekstu) jaunā redakcijā

*Piemērs:*

*Izteikt deklarāciju šādā redakcijā: “…”*

b) priekšlikums izteikt deklarācijas nosaukumu jaunā redakcijā (saglabājot tekstu nemainītu)

*Piemērs:*

*Izteikt deklarācijas nosaukumu šādā redakcijā: “…”*.

c) priekšlikums mainīt deklarācijas tekstu (saglabājot deklarācijas nosaukumu, bet pilnīgi mainot tās tekstu)

*Piemērs:*

*Izteikt deklarācijas tekstu šādā redakcijā: “...”*